Formaður Félags íslenskra hjúkrunarfræðinga segir að loksins hafi heilbrigðisyfirvöld gert sér grein fyrir slæmri stöðu á bráðamóttöku Landspítala og annarra sjúkrahúsa. Tími hafi verið kominn til og vonandi rætist nú úr.
Athygli hefur ítrekað verið vakin á slæmri stöðu bráðamóttöku að undanförnu og í gær sendi heilbrigðisráðuneytið frá sér tilkynningu þar sem sagði að öryggi sjúklinga þar væri ógnað og að myndað hefði verið viðbragðsteymi um bráðaþjónustu á landinu sem á að koma með tillögur til að bæta úr stöðunni.
Þá á, á næstu vikum, að efla starfsemi bráðamóttöku Heilbrigðisstofnunar Suðurlands, Heilbrigðisstofnunar Suðurnesja og Heilbrigðisstofnunar Vesturlands.
Guðbjörg Pálsdóttir formaður Félags íslenskra hjúkrunarfræðinga fagnar því að yfirvöld hafi loks áttað sig á stöðunni eftir að heilbrigðisstarfsfólk hafi bent á hana í mörg ár:
Þannig að það er bara gott að heyra það loksins og fá það viðurkennt frá yfirvöldum. En þetta er í fyrsta skipti sem ráðuneytið tekur til orða með þessum hætti? Já, og ég fagna því að það skuli stíga fram og viðurkenna vandann á þann hátt og ætla að grípa þarna inn í með einhverskonar neyðaráætlun sem ég er mjög spennt að sjá
Guðbjörg segir að þetta sé ekki í fyrsta skiptið sem skipaðir séu starfshópar til að leita lausna á vandanum, en vonast til þess að nú rætist úr:
Nú er ráðherra að stíga fram og viðurkenna vandann, sem búið er að benda á lengi. Og ég vil auðvitað taka viljann fyrir verkið og fagna því og er mjög spennt að sjá hvaða lausnir verða þarna settar á borðið.
Formaður Félags íslenskra hjúkrunarfræðinga segir yfirlýsingu heilbrigðisráðuneytisins um að öryggi sjúklinga sé ógnað á bráðamóttöku Landspítala vera til marks um að loksins hafi heilbrigðisyfirvöld áttað sig á stöðunni. 